Document ID: 32014D0513

DECIZIA DE PUNERE ÎN APLICARE A COMISIEI
din 31 iulie 2014
de modificare a anexei la Decizia de punere în aplicare 2014/178/UE în ceea ce privește zonele din Lituania, Letonia și Estonia supuse restricțiilor din cauza pestei porcine africane
[notificată cu numărul C(2014) 5583]
(Text cu relevanță pentru SEE)
(2014/513/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (3), în special articolul 4 alineatul (3),
întrucât:
(1)
Decizia de punere în aplicare 2014/178/UE a Comisiei (4) stabilește măsuri zoosanitare de combatere a pestei porcine africane în anumite state membre. Anexa la decizia respectivă delimitează și enumeră anumite zone diferențiate în funcție de nivelul de risc, pe baza situației epidemiologice. Lista include anumite regiuni din Italia, Polonia, Lituania și Letonia.
(2)
Începând cu 26 iunie 2014, prezența pestei porcine africane a fost identificată la porci sălbatici și domestici în Letonia. Se presupune că virusul pestei porcine africane a fost introdus din țările terțe învecinate care au raportat apariția acestei boli. Mai multe focare la porci domestici au fost raportate aproape de frontiera letonă cu țările terțe și în aceeași zonă au fost constatate cazuri la porci sălbatici, într-o zonă de până la 30 km de la frontiera respectivă. În plus, mai multe focare la porci domestici și câteva cazuri la porci sălbatici au fost raportate în Letonia, aproape de frontiera cu Estonia. De asemenea, Lituania a raportat noi cazuri, în special un focar într-o exploatație de porcine în partea de est a țării.
(3)
La evaluarea riscului privind situația sănătății animale în Lituania, Letonia și țările terțe învecinate, ar trebui să fie luată în considerare evoluția situației epidemiologice actuale. Pentru a concentra măsurile de control al sănătății animale și pentru a se preveni răspândirea acestei boli, precum și pentru a se preveni orice perturbare inutilă a comerțului în Uniune și pentru a se evita impunerea de către țările terțe a unor bariere nejustificate în calea comerțului, lista Uniunii cu zonele care fac obiectul unor măsuri de control al sănătății animalelor prevăzută în Decizia de punere în aplicare 2014/178/UE ar trebui să fie modificată și să țină seama de situația actuală a sănătății animale în ceea ce privește boala respectivă în Lituania și în Letonia.
(4)
Așadar, este necesar să se modifice anexa la Decizia de punere în aplicare 2014/178/UE, pentru a include zonele relevante din Lituania, Letonia și Estonia.
(5)
Prin urmare, Decizia de punere în aplicare 2014/178/UE ar trebui modificată în consecință.
(6)
Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
ADOPTĂ PREZENTA DECIZIE:
Articolul 1
Anexa la Decizia de punere în aplicare 2014/178/UE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 31 iulie 2014.

Labels: 3
18
6